Калыханка  
*Апалон Майкаў  
Пераклаў з рускага Мікола Мятліцкі*

Спі, дзіця маё, засні!

Сон салодкі прыгарні:

Няньчыць сына я ўзяла

Вецер, сонца і арла.

Паляцеў арол дамоў;

Пад вадою — сонца схоў;

Вецер тры начы люляў —

Да матулі паімчаў.

Маці ветру шле дакор:

«Ці ж не быў на піках гор?

Можа зоркі ў вышы трос?

Хвалі ўзносіў да нябёс?» —

«Не ганяў я хваль марскіх,

Зор не кратаў залатых;

За дзіцём я прыглядаў,

У калысачцы люляў!»